Sak 18
Wãn to la d sõngd d saam-biisã toog wakate?
Sabaab wakate, a Zeova Kaset rãmbã yɩta tao-tao n ges b sẽn na n maaneg n tɩ sõng b saam-biis nins sabaabã sẽn paamã. Woto wilgdame tɩ d nonga taab hal wʋsgo. (Zã 13:34, 35; 1 Zã 3:17, 18) Bõe la d maand n sõngd-ba?
D toonda ligdi. Pipi kiris-nebã wakatẽ, kom kãseng sẽn wa n zĩnd Zide soolmẽ wã, Ãntios saam-biisã toola ligdi, n sõng kiris-nebã sẽn da be be wã. (Tʋʋma 11:27-30) Rũndã-rũndã me, d sã n wʋm tɩ yel-beed n paam d saam-biisi, ned fãa kõta a sẽn tare, tɩ tigingã reeg n tool sẽn na yɩl tɩ b paam sẽn yaa tɩlae wã.—2 Korẽnt dãmba 8:13-15.
D kẽngdame n tɩ sõng-ba. Kãsem-dãmb nins sẽn be sabaabã sẽn zĩndẽ wã modgdame n bãng tiging fãa neb sẽn beẽ, la b keelem. B mi n yãka sull sẽn na n ges tɩ nebã paam rɩɩbo, ko-yɩlemde, futu, gãag zĩig la tɩbsgo. A Zeova Kaset rãmb sẽn tar minim tʋʋm kẽer pʋsẽ sakd n yãka b ligd n tog sore, n tɩ sõng nebã wall b maneg bɩ n lebs n me rot la Rĩung roto. D sẽn yaa nin-buiid sẽn nong taaba, la d paamd bãngr naag-taab-n-tʋmã pʋgẽ wã kɩtame tɩ toog wakat bɩ d yɩt tao-tao n sõngd d taabã. D sõngda “neb nins sẽn yaa tõnd ba-biis a Zezi tẽebã yĩngã,” la sã n tõe me, d sõngda neb a taabã, baa b sẽn be tũudum ning fãa pʋgẽ.—Galat dãmba 6:10.
D kõt-b-la belsgo. Sabaab sẽn paam a soab sẽn dat n yɩɩd yaa belsgo. Yel-pakr wakate, d paamda belsg a Zeova sẽn yaa “belsg fãa Wẽnnaamã” nengẽ. (2 Korẽnt dãmba 1:3, 4) La sabaab sã n paam neba, tõnd taasd-b-la pʋlem-nood nins sẽn be Biiblã pʋgẽ wã, tɩ b bãng tɩ ka la bilfu, Wẽnnaam Rĩungã na n kɩtame tɩ yɛl nins fãa sẽn wat ne toog la namsgã sa.—Wilgri 21:4.
Bõe n kɩt t’a Zeova Kaset rãmbã tõe n sõng b saam-biisã tao-tao yel-beed wakate?
Bõe n be Biiblã pʋgẽ tɩ d tõe n taas sabaab sẽn paam-b rãmbã tɩ bels-ba?
mos_Latn mos_Latn mos_Latn mos_Latn mos_Latn mos_Latn mos_Latn mos_Latn